text: Esbjerg løb ind i hæsblæsende afslutning i Herning
  09 september 2016 kl. 20.07
  Esbjerg tabte fredag aften 3-0 til FC Midtjylland i Herning.
  FC Midtjylland satte i aftenens kamp mod Esbjerg fB pludselig fart på med tre sene scoringer i en kamp, hvor midtjyderne havde en voldsom overvægt i spil og chancer. 
  FC Midtjylland kom foran 1-0 efter 77 minutters spil ved indskiftede Martin Pusic, der satte bolden ind på straffespark. Kort efter gjorde først André Römer og dernæst Van der Vaarts afløser, Jonas Borring, det til 2-0 og 3-0 indenfor få minutter, og så var lyset slukket for esbjergenserne.
  - Straffesparket ændrede alt i 2. halvleg. I stedet for 0-0, ender vi med at tabe 3-0. At tabe 3-0 gør virkelig ondt, siger Colin Todd, Esbjergs træner, til Efb TV.
  7161 tilskuere var taget til superligafodbold på MCH Arena i Herning.
  Esbjerg var før opgøret i Herning ubesejret i to kampe, hvor det var blevet til sejr over OB og uafgjort mod lokalrivalerne Sønderjyske.
  FC Midtjylland var før kampen ubesejret på hjemmebanen MCH Arena, men havde ikke vundet i fire kampe i træk. Så sejren over Esbjerg var tiltrængt på Heden.
  FC Midtjyllands nyindkøb, superstjernen Rafael van der Vaart, var for første gang i startopstillingen, og han blev efter en times spil erstattet af Jonas Borring.
  De ti seneste foregående opgør mellem de to klubber har midtjyderne som en suveræn vinder. FC Midtjylland havde før aftenens opgør vundet seks kampe, tre gange er det endt uafgjort, og kun en enkelt gang har Esbjerg vundet; i en pokalkamp for to år siden.
  I aftenens anden kamp vandt Randers hjemme 2-0 over oprykkerne fra Lyngby og fører nu superligaen inden resten af runden er spillet.
  